钦定古今图书集成/明伦汇编/氏族典/第398卷 > 《李氏族谱亭记》前人
## 钦定古今图书集成/明伦汇编/氏族典/第398卷 > 《李氏族谱亭记》前人

苏老泉有《族谱引》，又有《族谱亭记》。引专言父祖子孙
出于一木，不可忽忘，记则以乡人不义不睦者为戒。
愚尝谓引之词，极论骨肉之所从，而动其内心之爱，
此宜与贤者道。至于《记》之所载，其言他人戕贼之故，
而惟恐族陷于不淑，羞恶之心，人皆有之，则此训又
亲切焉。西山李氏，家于龙泉数百年。先世有讳谷者，
与颍滨游。老泉之谱引，自以为得于面授，而切意其
亭记尚未及见也。今其族放苏氏作《族谱亭》，以不忘
先世颍滨之交，以庶几老泉之意。有名继祖者，又修
复之，以绍前志。亭成求字，予为之书，而乐道其美。夫
其谱引先世既自得之，以遗其子孙，今其子孙固已
识先世之用心矣。予犹以为未也，则告诸继祖，岁时
聚族拜奠亭下，更愿与《苏公亭记》各各观诵一过，使为长上者复申告之曰：谨毋为乡之某人者。